#FeesMustFall: Studente-optog na UniegebouStudente vergader buite die Uniegebou in Pretoria tydens die #FeesMustFall-optog (20 Oktober 2016) Foto: @b_masilela, Twitter Duisende studente het Donderdag hul landswye #FeesMustFall-betoging na die Uniegebou in Pretoria geneem, toe hulle ŉ optog gehou het om ŉ memorandum van eise te oorhandig, ondanks die feit dat die Tshwane-metropolisie die optog onwettig verklaar het. Hoërskoolleerlinge van verskeie townships rondom Pretoria en werkers het ook by die optog aangesluit. Die polisie het deurgaans die verrigtinge gemonitor. “Ons het besluit om die studente toe te laat om aan die optog deel te neem en die memorandum te oorhandig, aangesien ons nie enige gewelddadige optrede wou uitlok wat die stad kon ontwrig nie,” het senior superintendent Isaac Mahamba, woordvoerder van die Tshwane-metropolisie, gesê. Die studente het buite die Uniegebou bymekaargekom en is deur verskeie #FeesMustFall-leiers toegespreek. Hulle het egter versuim om die memorandum te oorhandig, aangesien hulle geweier het om dit aan enigiemand anders buiten die minister van hoër onderwys, Blade Nzimande, te oorhandig. “Ons wil Blade hê en ons wil gratis opleiding hê,” het hulle geskree. Die studente het klippe na die polisie gegooi, maar hulle het vinnig verdaag tot ŉ paar skokgranate gevuur is. “Ons eis dat onderdrukking in ons universiteite tot ŉ einde sal kom, en dat ons studenteleiers nie geviktimiseer sal word nie. Ons glo dit is die hooffaktor wat die geweld aanvuur in universiteite,” het Mametlwe Sebei van die werkers- en sosialisteparty gesê. “Daar is geen ander manier nie, as om nou vir almal ware en regmatige gratis onderwys te eis. Die regering moet reageer en met studente gesels. Ons is bereid om te gesels solank as wat die onderhandeling gaan oor hoe ons gratis onderrig vir almal gaan moontlik maak.” Die studente het gesê hulle sal ŉ ander manier vind om die memorandum aan die minister te oorhandig. Hulle het onderneem om te bly betoog tot daar aan hul eise voldoen word. Lees alle vorige berigte oor studentebetogings op Maroela Media.